ยูโอบีซุปเปอร์สไตรค์8เข้าเป้า
ใช้เวลาไม่ถึง2เดือนกำไร7%อีก17กองทุนขายปีนี้ใกล้ฝัน
23 ก.ค. 2555

ใช้เวลาไม่ถึง2เดือนกำไร7%อีก17กองทุนขายปีนี้ใกล้ฝัน
“ทริกเกอร์ ฟันด์” ขายปีนี้เข้าเป้ากองแรก “ยูโอบี ซุปเปอร์ สไตรค์ 8” กำไร 7% ไม่ถึง 2 เดือน ดัชนีเหนือ 1,200 จุดระวังแรงขาย
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า กองทุนเปิด ยูโอบี ซุปเปอร์ สไตรค์ 8 (UOBSS 8 ) สามารถทำผลตอบแทนได้ตามเป้าหมาย 7% ภายในเวลา 1 เดือน 24 วัน จากระยะเวลาโครงการที่กำหนดไว้ 1 ปี
“กองทุนนี้เริ่มลงทุนตั้งแต่เดือน มิ.ย. ที่ผ่านมา ซึ่งเป็นช่วงที่ดัชนีตลาดหลักทรัพย์ปรับตัวลดลง หลังจากปรับตัวขึ้นติดต่อกันตั้งแต่เดือน ต.ค. 2554 จากความกังวลปัญหาหนี้ในแถบยุโรป ทำให้นักลงทุนต่างประเทศเทขาย ขณะที่ผู้จัดการกองทุนมองว่าเป็นช่วงเวลาที่ดีและเข้าลงทุนให้กับกองทุน เพื่อให้กองทุนมีโอกาสสร้างผลตอบแทนจากการลงทุนได้มากขึ้น” นายวนา กล่าว 
นอกจากนี้ ยังมีปัจจัยสนับสนุนจากนโยบายการผ่อนคลายมาตรการการเงินของจีน ตัวเลขเศรษฐกิจสหรัฐฟื้นตัวอย่างต่อเนื่อง อีกทั้งยังมีปัจจัยสนับสนุนจากภายในประเทศ เห็นได้จากตัวเลขเศรษฐกิจไทยที่ยังมีทิศทางเป็นบวกอย่างต่อเนื่อง 
นายวนา กล่าวว่า บริษัทมีวิธีการคัดเลือกหุ้นโดยพิจารณาจากหุ้นที่มีปัจจัยพื้นฐานดี มีราคาที่เหมาะสมและปรับเปลี่ยนน้ำหนักการลงทุนตามความเหมาะสมของภาวะตลาดในช่วงเวลานั้นๆ และเศรษฐกิจที่ยังคงได้รับปัจจัยสนับสนุนจากนโยบายรัฐบาลอย่างต่อเนื่องเป็นตัวสนับสนุน
ทั้งนี้ จากการรวบรวมข้อมูลพบว่ากองทุนประเภททริกเกอร์ ฟันด์ หรือทาร์เก็ต ฟันด์ ที่ลงทุนในหุ้นไทย โดยกำหนดผลตอบแทนเป้าหมายภายในระยะเวลาที่กำหนด ที่เสนอขายในปี 2555 นี้ มีจำนวน 18 กองทุน มูลค่าสินทรัพย์สุทธิรวม 5,992 ล้านบาท โดยส่วนใหญ่กำหนดผลตอบแทนเป้าหมายประมาณ 78% มีเพียงกองทุนเดียวที่กำหนดผลตอบแทนสูงสุด 11% ใช้เวลา 18 เดือน
ด้านแหล่งข่าวจากผู้จัดการกองทุน กล่าวว่า กองทุนทริกเกอร์ ฟันด์ ในปีนี้ส่วนใหญ่จะเสนอขายในช่วงปลายเดือน พ.ค. หลังจากดัชนีปรับตัวลงมาจากระดับ 1,240 จุดในต้นเดือน พ.ค. ลงมาเคลื่อนไหวแถว 1,1301,150 จุด จากแรงขายของนักลงทุนต่างชาติที่กังวลหนี้ยุโรป ในขณะที่ปัจจัยพื้นฐานตลาดหุ้นไทยยังแข็งแกร่ง กองทุนจึงมองเป็นโอกาสในการลงทุน
อย่างไรก็ตาม แม้ปัจจุบันดัชนีหุ้นจะขึ้นมาเคลื่อนไหวแถว 1,200 จุด หรือประมาณ 5060 จุด แต่กองทุนทริกเกอร์ ฟันด์ก็ยังทำผลตอบแทนไม่ถึงเป้า เนื่องจากกลยุทธ์การลงทุนของกองทุนประเภทนี้ไม่ได้เกาะตลาด ดังนั้นจึงขึ้นอยู่กับพอร์ตของกองทุนของแต่ละ บลจ. รวมถึงการเลือกหุ้นและจังหวะในการเข้าลงทุนก็มีส่วนต่อต้นทุนของกองทุนเช่นกัน 
“หากกองทุนเลือกหุ้นผิด หรืออย่างหุ้นพลังงาน ที่ผ่านมาราคาขยับน้อยมาก ก็ทำให้ผลตอบแทนของกองทุนไม่ค่อยไปไหน แต่หากเลือกถูกตัว เช่น แบงก์ ราคาหุ้นพุ่ง กองทุนก็สะสมกำไรในพอร์ตและถึงเป้าหมายไว” แหล่งข่าวกล่าว
อย่างไรก็ตาม กลยุทธ์ของกองทุนจะทยอยสะสมกำไรมากกว่าจะซื้อและถือ ดังนั้นกองทุนทริกเกอร์ฟันด์ก็อาจเป็นตัวกดดันดัชนีหุ้นไทยได้เช่นกัน นอกจากนี้ยังมีกองทุนทริกเกอร์ ฟันด์ ที่เปิดขายในปีที่ผ่านมาก็รอถึงเป้าหมายเช่นกัน